Kežmarok 27. mája (TASR) – V tomto roku plánuje Prešovský samosprávny kraj (PSK) do opravy ciest po zime investovať vyše milióna eur. Časť z týchto prostriedkov, ktoré kraj dostal zo štátneho rozpočtu, poputuje aj do okresu Kežmarok. Práce sa nebudú týkať len opravy výtlkov, ale aj súvislejších rekonštrukcií niektorých úsekov.
"Konkrétne ide o tri úseky, 300 metrov cesty sa opraví na ceste 3. triedy pred obcou Zálesie, 220 metrov medzi obcami Malá a Veľká Franková a 300-metrový úsek sa opraví aj medzi mestom Spišská Belá a Slovenská Ves," konkretizoval poslanec PSK Štefan Bieľak. Tieto úseky sú podľa neho v zlom až havarijnom stave a bolo nutné pristúpiť k ich komplexnej rekonštrukcii.
"Okrem týchto úsekov sa plánujú modernizovať aj ďalšie úseky väčšieho rozsahu. PSK podal v rámci Regionálneho operačného programu jeden veľký projekt na modernizáciu ciest 2. a 3. triedy a bude sa to týkať aj ciest v okrese Kežmarok," dodal Bieľak. V prvom prípade ide o modernizáciu 1,4 kilometra dlhého úseku medzi obcami Reľov a Slovenská Ves. Rovnako ide aj o úsek medzi Ľubicou a Zaľubicou vrátane obnovy mostného objektu. Tento úsek je dlhý viac ako jeden kilometer a predpokladané náklady sú vo výške cca 400.000 eur. V prípade úspešnosti projektu by sa zdroje na tieto úseky mali dostať do PSK ešte v priebehu tohto roku. Podľa Bieľaka sa pripravujú aj kroky k verejnému obstarávaniu. "Realizácia niektorých úsekov by tak prišla do úvahy ešte v tomto roku, čo sa nestihne, bude sa realizovať v budúcom roku," dodal.
Ďalšími prioritami v okrese sú úseky ciest 3. triedy medzi Ľubicou, Vrbovom a Jánovcami, rovnako cesta 2. triedy medzi Veľkou Lomnicou, Starou Lesnou a Tatranskou Lomnicou. "Evidujeme aj ďalšie problémové úseky, avšak rešpektujeme aj to, že objem finančných prostriedkov nie je dostačujúci, aby boli realizované," uzavrel Bieľak.
Okrem toho prednosta Obvodného úradu v Kežmarku Ján Ferenčák pracuje na tom, aby sa pohla dopredu výstavba 2. etapy diaľničného privádzača Poprad – Kežmarok. "Vzhľadom na aktuálnu situáciu predpokladáme, že výstavba by sa mohla začať v roku 2016 s prípadným dokončením v roku 2019. Predpokladané náklady na výstavbu sú stanovené na úrovni 111 miliónov eur, súčasťou projektu je aj výstavba 11 mostov, či úprava koryta rieky Poprad," objasnil Ferenčák.
UPOZORNENIE: TASR ponúka k správe zvukový záznam.